Den danske sejlsportsmand Paul Elvstrøm er død. I en alder af 88 år sov den legendariske sportsmand stille ind onsdag morgen d. 7. december.

Det oplyser familien i en pressemeddelelse.

Paul Elvstrøm regnes for en af de største sejlsportsudøvere i historien og vandt fra 1948 til 1960 fire guldmedaljer ved de olympiske lege. Derudover blev det til 13 verdensmesterskaber og syv europamesterskaber i otte forskellige bådtyper.

Paul Elvstrøm efterlader sig fire døtre, ni børnebørn og to oldebørn.

Kreativ murer

Paul Elvstrøm fik sit gennembrud som sejler ved OL i London i 1948, men var også uddannet murer og var desuden ganske opfindsom. Med flere innovative tiltag forbedrede han både træningsteknikker og bådudstyr.

Elvstrøm blev i 1985 ridder af Dannebrogsordenen og i 1996 blev han kåret til århundredets sportsmand i Danmark.

I 2007 blev han optaget i dansk idræts Hall of Fame.